open-index/open-wikipedia-markdown huggingface dataset:
Антон Кашшай

**Анто́н Кашша́й**,  *&nbsp;24. фебруар 1921, Дубриничѣ, Подкарпатска Русь, Чехословакия – †&nbsp;31. децембер 1991, Ужгород, Закарпатска область, Украина— подкарпатскый малярь.  Заслуженый умѣлець УССР (1960), Народный умѣлець УССР (1964).

## Биография
Походив з родины лѣсника. 

Од року 1929 родина бывать в Ужгородѣ. Хлопець мальовати научив ся уже дома, од отця.  А в Ужгородской гимназии его дар увидѣв Йосиф Бокшай и взяв го ку собѣ в науку. Там ся спознав з Адалбертом Ерделиом и Федором Манайлом, котры таксамо стали ся его наставниками. В року 1939 по закончѣню гимназии хотѣв учити ся дале, але завадила война. Працовав в лѣсницкой дирекции, финанчным урядником, але не лишав мальованя. 

По закончѣню войны и створѣню Закарпатской области быв ведучым оддѣла Закарпатского областного выконного комитета, од року 1946 — директор творчо-выробных майстерень  Сполку малярьох УССР, член Сполку малярьох УССР. Од року 1947 лишив урядницку роботу, жебы цѣлком ся вѣновати малярству.

Антон Кашшай за 15 рокы быв глава Закарпатской организации Сполку малярьох Украины (1961–1976). Надзвычайно много робив про малярьох, подтримовав их в застачаню быванями, майстернями, малярскыма материалами, спомагав их материално и нигда не вымагав довг, посылав их образы на розличны выставкы, помогав выдавати каталогы, организовав одпочинок родинам малярьох, а малярям — пленеры дома и в заграничу. Быв повный радостной енергии и оптимизма, котрыма запальовав другых. Днесь его имя носить Сполок независимых закарпатскых малярьох. Погребеный на теметовѣ *Калвария* в Ужгородѣ.

## Творба
Антон Кашшай — малярь-пейзажиста, майстер монументалных, епичных карпатскых панорам, представитель молодшой генерациии Подкарпатской школы малярства.

Первый великый успѣх и славу принюс малярю монументалный образ *Зима в Карпатах* (1952). Образ купила Третьяковска галерия в Москвѣ, а неодовго интерес достати образы маляря зачали указовати иншы музеи. В образах зоз того периода еще силны вплывы творчой манѣры его учителя Й.&nbsp;Бокшая.

В 1960–1970-х роках побывав во творчых дорогах в Италии, Норвегии, Японии. Поступно его малярска манѣра наберать широкости, легкости и  вольности, а фарбы в его образах наповнюють ся свѣтлом. За вызнамны успѣхы и вклад до розвою закарпатской малярской школы достав званя Заслуженого умѣлця (1960) и Народного умѣлця (1964) Украины.

## Жерела и одказы
* **Поп, Иван. Энциклопедия Подкарпатской Руси**. — Ужгород: Изд-во В.Падяка, 2001. — 431 с.  
* **Енциклопедія Закарпаття. Визначні особи ХХ століття.** Закарпатський осередок НТШ. Під наук. ред. Довганича О.Д. — Ужгород: «Гражда», 2007 — 400 c.  
* **Енциклопедія історії та культури карпатських русинів.** Укладачі Маґочій П.Р., Поп І. — Ужгород: Вид-во В.Падяка, 2010. — 856 c.+ХХХІІ с.  
* 
* 
*  

## Референции

Катеґорія:Русиньскы малярї
Чембало

**Чембало**,  *clavicymbalum* — историчный музичный инштрумент, поуживаный в XVI. аж XVIII. сторочах и вытѣсненый з хоснованя клавиром в конци XVIII. стороча.

## Конштрукция
Инштрумент ся выпрацововав сторочами, а первы докончены екземплары появили ся в зачатку XVI. стороча, найстаршый захраненый инштумент е з року 1521.

File:Metallspringer modernes Cembalo Detail.jpg|*Детал пѣрка и приглушовача*
File:Sautereaux.ogv|*Роззвучѣня и приглушѣня струн*

Звук чембала ясный, але куртый, не маючый динамичной перемѣны, не е тыж можности змѣнити силу звука и тембр. Позднѣйше в дакотрых конштрукциях можность силнѣйшого звука достали здвоеныма або зтроеныма струнами, роззвучованыма з окремой клавиатуры.

## Чембалова музика
Виртуозный штил чембаловой музыкы створив композитор и чембалиста Доменико Скарлатти.  
* Domenico Scarlatti: Sonata E-dur K 20, presto:

* Domenico Scarlatti: Sonata in D minor K. 9, Allegretto

## Жерела и одказы
* 

## Референции

Катеґорія:Музичны інштрументы
Протекционизм

**Протекционизм** од  *protectio* *охрана* — економична политика державы, напрямена на охрану народной економикы од заграничной конкуренции.

## Основный обсяг политикы протекционизма
Протекционизм ся реализуе через финанчне стимулованя домашного промысла и експорта, а, з другой стороны, гамованя импорта. В домонополистичной добѣ капитализма характерна охрана розвиваючых ся конари домашного промысла (протикладна политика — слободна торговля). В монополистичной добѣ капитализма характерный агресивный протекционизм, котрый пиля охраны найвеце розвитых, высокомонополиэированых конари домашного промысла, добывать новы вонкашны торгы через експорт капитала, дампинг и т. п.

## Историчны формы
Протекционизм екзистуе з прадавных доб, але теоретично ся оформив в период первотной акумулации капитала
и взнику мануфактур (XVI. – XVIII. стороча) яко доктрина меркантилизма. Подля той доктрины требало стимуловати приплыв финанций до державы и их утриманя в ей внутрѣ, а главным способом регулованя торговлѣ были мытны сплаткы. История познавать факты, коли охранны мытны тарифы сягали 75%. Во внуторной политицѣ, напротив, поуживали финанчну помочь мануфактурам через придѣлѣня монополного права, даньовых полегот, субвенций.

## Протекционизм в сучасности
В сучасной економицѣ протекционизм зоставать ефективным способом державного регулованя, котрый ся поуживать против нечестной конкуренции, на утриманя робочых мѣст, притоку инвестиций, економии материалных ресурсох при штруктурных реформах в промыслѣ, на утриманя приоритетного розвою. Интеграцийны процесы привели ку взнику колективного протекционизму, котрого примѣрами суть Европска Уния и ОПЕК. 

## Жерела и одказы
* **Большой энциклопедический словарь.** Главный редактор А. М. Прохоров — Москва: Советская энциклопедия, 1993. — 1630 с.  
* **Івашова Л. М., Івашов М. Ф.**: Протекціонізм. //Митна енциклопедія. Том&nbsp;2. — Хмельницький: ПП Мельник&nbsp;А.&nbsp;А., 2013 — 536&nbsp;с. — Сс.&nbsp;307–308.  
* **Лазанська Т. І.** : Протекціонізм. //Енциклопедія історії України : у 10 т. / Смолій В. и др. (ред.). Інститут історії України НАНУ. — К. : Наук. думка, 2003-2013.   — Том 9.  — Сс.&nbsp;41–42.   

## Референции

Катеґорія:Економика
Дампинг

**Да́мпинг**, од  *dumping* *вы́сыпаня* — продаж товара або службы за цѣну, низшу од торжной, а даколи ай низшу од выробной вартости, циже зо стратов.

На практицѣ поуживають дампинг, жебы добыти собѣ торг и одтѣснити з нього конкурентох, а за тым продавати товар за монополну высшу цѣну. Меджинародныма правилами Свѣтовой Торговой Организации дампинг е заказаный яко нечестна конкуренция. На охрану од дампинга держава-импортер може поужити антидампингове мыто.

## История
Дампинговы цѣны (на оцѣль, цукор) зачали поуживати в конци XIX. – зачатку XX. стороча монополии США, Нѣмецкого цѣсарства, Российской империи. Як реакция на то были заведены антидампинговы мыта в границях 30–50% од ввозной цѣны. 

## Формы дампинга
Окрем обычайного дампинга во формѣ штучного занижованя цѣн в интересѣ здобытя собѣ торгу суть иншы формы дампингу, напримѣр:
* **валутовый дампинг** — через девалвованя властной валуты держава-експортер без формалного знижованя цѣны продуцентох робить свои товары выгоднѣйшыма на торгу держав-импортерох;
* **социалный дампинг** — выхоснованя туньой робочой силы, низкой платнѣ при выробѣ товарох зменшуе цѣну товара и звыгоднюе го на свѣтовых торгах.

## Жерела и одказы
* **Івашова Л. М., Івашов М. Ф.**: Протекціонізм. //Митна енциклопедія. Том&nbsp;2. — Хмельницький: ПП Мельник&nbsp;А.&nbsp;А., 2013 — 536&nbsp;с. — Сс.&nbsp;307–308.  
* **Медвідь Ю. О.**: Демпінг. //Митна енциклопедія. Том&nbsp;1. — Хмельницький: ПП Мельник&nbsp;А.&nbsp;А., 2013 — 472&nbsp;с. —  С.&nbsp;172. 
* 

## Референции

Катеґорія:Економика
Конкуренция (економика)

**Конкуренция**,   *concurrentia* *суперѣня, конкуренция*; в економицѣ — объективный конфликт интересох субъектох господарѣня (властникох ресурсох и прямых продуцентох), вызваный конечностьов выбора едного варианта продукции и спотребованя из множества можных вариантох. Конкуренция в економицѣ — суперѣня продуцентох за векше число клиентох и одповѣдно векшый зыск.

## Историчный вывой
В даякой формѣ конкуренция давать ся видѣти при всякых способах выробы. Выступае як механизм торжного регулованя продукции. Про домонополистичну добу капитализма характерна слободна конкуренция, переважно через цѣнове суперѣня, переливаня капитала меджи малозысковыма конарями и вецезысковыма. В монополистичной добѣ капитализма на мѣсто слободной конкуренции приходить монополия. Але панованя монополий не одстранюе конкуренцию, котра ся продовжать и меджи монополиями,  и вдну монополий, и меджи монополиями ай окремыма немонополизованыма продуцентами, меджи державами. В той конкуренции широко ся практикують формы нецѣновой конкуренции (технологична перевага, методы продаж и др.).

## Перевагы и нечестна конкуренция
Конкуренция помагать регуловати выробу, торг товарох и служб, росширяти понуку про конзументох. В основѣ конкуренции меджи продуцентами лежить бой за пережитя, дякуючи конкуренции в каждой сферѣ зостають лем лидеры и професионалы, котры готовы дале вылѣпшовати ся.

Въедно з тым, суть державы, де розцвѣтать нечестна конкуренция, наперек тому, же ествують законы и державны органы, котры створены якраз против такой конкуренции. В резултатѣ нечестной конкуренции на торгу незаслужено лидерство мають компании, котры не можуть подати конзументу лѣпшы службы, а их конкуренты при тому мають збыткы.

## Жерела и одказы
* **Большой энциклопедический словарь.** Главный редактор А. М. Прохоров — Москва: Советская энциклопедия, 1993. — 1630 с.  
* 
* 

## Референции

Катеґорія:Економика
Конкуренция

**Конкуренция**, суперѣня, бой людей, груп, организаций в досягнутю подобных цѣлей за найлѣпшы резултаты в даякой сполоченской сферѣ. 

**Конкуренция** — принципиална сторона розличных видох дѣялности, в котрых наставать конфликт интересох (политика, економика, наука, шпорт и др.). 

## История
Конкуренция доставать велике ширѣня по ликвидации дѣдичных, ставовых привилегий и середновѣкых регламентаций, заряджѣню сполоченства на принципах демокрации, розвою торжной економики. Поступно ся выпрацовали нормы и правила сполоченской конкуренции. 

## См. тыж
* Конкуренция (биология)
* Конкуренция (економика)

## Жерела и одказы
* «Казахстан» Национальная энциклопедия т. 3. К–М / Гл. ред. Б. Аяган. — Алматы: Главная редакция «Казак энциклопедиясы», 2005 — 560 с. 

## Референции

Катеґорія:Сполоченство
Конкуренция (биология)

**Конкуренция**,   *concurrentia* *суперѣня, конкуренция*; **в [[биология|биологии]]** —  взаимоодношѣня активного суперѣня меджи индивидуумами едного або розличных видох за ресурсы екзистенции и условия росплоджѣня. 

## Формы екологичной конкуренции
Една з форем екологичной конкуренции — бой за екзистенцию. Друга форма — пасивне суперѣня, циже пасованя ся зоз неприязныма абиотичныма факторами и з неприятелями.
Конкуренциев не мож поважовати само хоснованя организмами того истого природного ресурса. Негативне взаимоодношѣня наставать лем в том припадѣ, кедь того ресурса не доста, и кедь его сполочне хоснованя неприязно проявлять ся на популации.
## Медживидова и внутровидова конкуренция
Розличують медживидову и внутровидову конкуренцию. Внутровидова конкуренция — суперѣня меджи индивидуумами едного вида, напримѣр ростлины самосѣйкы конкурують за територию, свѣтло, воду, и лем часть из них зостане жити, а инша часть пропаде.

Медживидова конкуренция наставать меджи двома видами, котры мають тоты исты або подобны екологичны потребы. В том припадѣ конкуренция е боем за екзистенцию, бо подля принципа Гаузе еден вид неминучо вытѣснить другый.

Але принципиалного роздѣла медживидова и внутровидова конкуренции не мають.

## Жерела и одказы
* **Большой энциклопедический словарь.** Главный редактор А. М. Прохоров — Москва: Советская энциклопедия, 1993. — 1630 с.  
* 
* 

## Референции

Катеґорія:Екология
Юстина Матяшовска

**Юстина Матяшовска**, родж. Кындьова, *&nbsp;27. марец 1931, Орябина, окрес Стара Любовня – †&nbsp;11. септембер 2018, Пряшово — русинська писателька зоз Пряшовского края, авторка книжок прозы и поезии, написаных гваров родного села.

## Биография
Юстина Матяшовска походила зоз многодѣтной родины Ивана Кындѣ, зберателя фолклора, автора книжкы споминок *«Дрітарі» (1974)*. Зачаточну освѣту достала в родном селѣ. Абсолвовала горожанку в Старой Любовни и шпециальны курзы працовникох здоровництва, отворены в року
1948 при Украинской Народной Радѣ Пряшовского края. Служила в здоровництвѣ, пак в окружном комитетѣ Сполку словацкых жен в Стропковѣ, пак в редакции новинкы *«Нове життя»*. В року 1955 оддала ся за Йозефа Матяшовського и въедно одышли до Чех, в Чешскый Крумлов. Неодовго зоз сыном Йозефом вернули до родного краю. В Пряшовѣ Юстина Матяшовска працьовала секретарьков в апаратѣ КСУТу, а пак в редакции *«Дружно вперед»*, одкы пензионовала.

## Творба
Юстина Матяшовска писала бесѣдов родного села вершы, балады, курту прозу, зберала фолклор, ей творба появляла ся в украинскых, а од року 1989 и в русинскых периодиках и антологиях.

Окремыма книжками вышли:
* Орябинський вінок (вершы, 1975)
* Великі дрібнички (повѣданя, 1979) 
Найкрасшы в творчости Юстины Матяшовской суть балады.

## Жерела и одказы
* 
* ***Краєзнавчий словник русинів-українців. Пряшівщина.*** Упорядник Федір Ковач. — Пряшів: СРУСР, 1999.  (по украинскы)
* ***Муза спід Карпат***. (Зборник поезії Русинів на Словеньску). Зоставила ПгДр. Анна Плїшкова. — Пряшів: Русиньска оброда, 1996.  (по русинскы)
* ***Мамко, куп мі книжку***. Упорядник Петро Трохановскій. — Nowy Sącz: SOWY, 1995  (по русинскы)

## Референции

Катеґорія:Русиньскы писателї
Польско-литовска уния

**Польско-литовская уния** — военно-политичне споенецтво Польского кральовства и Литовского великого княжества од року 1385, котре наконець привело ку створѣню в року 1569 сполочной державы, познатой яко Рѣчь Посполита. В роках 1386–1392, 1447–1492 и 1501–1569 Польша и Литва мали сполочного монарха, в иншых добах уния была чисто династична. В роках 1440–1444 ествовала польско-мадярска уния, в 1490–1526 — чешско-мадярска уния под панованьом польско-литовской династии Ягеллонох.

Польске кральовство и Литовске велике княжество координировали свои интересы од часу роздѣлѣня галицко-волынского наслѣдства при Гедиминѣ. Двѣ державы объективно вязали такы факторы, яко татаро-турецка грозьба на югу и експанзия крестоносцьох на сѣверѣ. Споенецтво мало форму такых уний:

* 1385 — Кревска уния — литовскый князь Ягелло вступом до малженства зоз польсков кралицьов Ядвигов став ся кральом Польщи (Владислав Ягелло), и так взник военно-политичный сполок Польского кральовства и Литовского великого княжества.
* 1401 — Виленско-Радомска уния — яко же Ядвига умерла бездѣтна, Владислав Ягелло склав договор зо своим братанцьом Витовтом о вызнаню Витовта великым князьом и его вазалной позиции перед кральом Польщи.
* 1413 — Городелска уния — росширила права польской шляхты на феодалох Литовского великого княжества, котры перешли на католицтво, утвердила сталу автономию Литвы в унии.
* 1432 — Гродненска уния — идентична Виленско-Радомской унии.
* 1499 — Краковско-Виленска уния.
* 1501 — Мелницка уния — предвиджовала злучѣня Польского кральовства и Литовского великого княжества в едну державу, але не была утверджена литовскым соймом.
* 1569 — Люблинска уния, котров ся створила Рѣчь Посполита.

## Жерела
* *Halecki O.* Dzieje unii jagiellońskiej. — T. 1-2. — Kraków, 1919—1920.
* *Kutrzeba S., Semkowicz W.* Akta Unji Polski z Litwa, 1385—1791. — Kraków, 1932.
Александер Полянскый

**Александер Полянскый**, *&nbsp;1890, Веряця, жупа Угоча, Мадярске кральовство – †&nbsp;1952, Прага, Чехословакия — подкарпатскый педагог, политик, писатель, освѣтовый дѣятель.

;Освѣтова чинность:Александер Полянскый быв глава мукачовской *Просвѣты*, закладатель освѣтового сполку *Учительска Громада*, редактор мѣсячника *Учительскый Голос* (1929–1939), автор учебникох про народны школы.
;Литературна творба:Автор книжкы *Оповѣданя ловця* (1925) и зборника верши про молодежь. Еден зо закладательох литературного алманаха *Трембита* (1927). Писав простым языком, хосновав подкарпатску лексику, его штил дидактичный, вершы и проза обсягують поучны моралны сентенции, котры суть своефайтовым росширѣньом его педагогичной практикы. 
;Политична чинность:Полянскый быв украинской ориентации и належав меджи чоловы члены социал-демократичной партии. Перед анексиев Подкарпатской Руси одышов до Прагы.

## Жерела и одказы
* **Antonín Hartl**: *Pozdravení Rusínů. Výbor z literatury podkarpatoruské 1920–1935.* — Bratislava: Podkarpatoruské nakladatelství, 1936. — 184 s.
* **Алмашій, Михайло**: *Русинська педагогічна енциклопедія*. — Ужгород: Карпатська Вежа, 2005. — 304 с. 
* **Кубійович, Володимир** (гол. ред.): *Енціклопедія українознавства*. Словникова частина, том 6. — Париж – Ню Йорк: Молоде Життя, 1970.
* А. Поляньский: Оповѣданя ловця. — Ужгород: Просвѣта, 1925 — 52 с.

## Референции

Катеґорія:Русиньскы педаґоґы
Катеґорія:Русиньскы писателї
Политик

**Политик** — участник политичного живота, особа ангажована в овплывньованю публичных правил и рѣшѣнь.

;Етимология:Походить з  *πολιτικός politikos* — державный, публичный.

;Характеристикы:Политик мусить мати ораторску и организачну наданость, готовность ку публичному животу, добру ориентацию и розрахунок, схопность объективно шацовати ситуацию, сполуодношѣня конфронтачных интересох и сил.

;Политичный дѣятель:Обычайно ку категории политикох односять **политичных дѣятельох**, котры суть активныма и успѣшныма политиками. Политичный дѣятель од шорового политика одличуе ся тым, же достав право принимати политичны рѣшѣня, якоже занимать одповѣдный пост во владѣ або политичной организации в резултатѣ выбраня, именованя, регламенту и т.п.

;Политичный лидер:Политичныма лидерами суть найвыникаючы политичны дѣятелѣ, котры суть подля своих особных даностей на высшых позициях во своей политичной силѣ и в сполочности.

## Жерела и одказы
* **Лузан А.**: Діяч політичний // *Політична енциклопедія.* Редкол.: Ю. Левенець (голова), Ю. Шаповал (заст. голови) та ін.&nbsp;— К.: Парламентське видавництво, 2011.&nbsp;— 808 c.  
* 
 

## Референції

Катеґорія:Професії
Катеґорія:Політіци
Веряця

**Веряця**,  *Vereațea*,   *Veréce* — село в бывшом Виноградовском районѣ Закарпатской области Украины, подряджене Веряцкой сельской радѣ.

## Землепис
Село лежить на лѣвом березѣ Тисы, о 12&nbsp;км на восток од районного центра, а о 3&nbsp;км од желѣзничной штации Королево. Село мать трахитовый камѣнолом.

## История
Село первый раз упомянуте под роком 1355.
В року 1832 освячена мурована грекокатолицка церковь Роздва Пр. Богородицѣ.

В року 1910 зоз 961 обыватели зафиксованы: 682 — Русины, 152 —  Нѣмцѣ, 81 — Мадяр. Подля вѣровызнаня: 717 — грекокатоликы, 156 — израелиты, 65 — римокатоликы. 

В року 1930 в селѣ жили 1123 обывателе, з того были 929 — Русины, 103 — Евреи,16 — Мадяре, 13 — Чехы и Словаци, 8 — чужоземцѣ, 55 — иншы; грекокатолицка громада мала 916 вѣрникох..

## Сельска рада
;Веряцька сільська рада  
:90336, Закарпатська обл., Виноградівський р-н, с.Веряця, вул.Миру,1  
:Тел. (03143)2-11-22
:Ел. пошта	verjaca.sr@ukr.net 
Ку Веряцкой сельской радѣ административно припадать село Горбкы.

## Вызнамны родаци
* Александер Полянскый — писатель, политик, учитель

## Жерела и одказы
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.  
* Тронько П. и др. (ред.) Історія міст і сіл України. Том 7. Закарпатська область. К. 1969. 
* A történelmi Magyarország atlasza és adattára 1914   <small>''Доступно онлайн''</small> 
* Облікова картка на сайті ВРУ 
* Погода в селі Веряця 

## Референции

Катеґорія:Населены пункты Украины
Катеґорія:Населены пункты Закарпатской области
СРУСР

**Союз Русинох-Украинцьох Словацкой Републикы**,  *Союз русинів-українців Словацької Республіки* (по украинскы), *Zväz Rusínov-Ukrajincov Slovenskej republiky* (по словацкы) — сполоченска културна организация, взникла в Пряшовѣ 20. януара 1990 на 12. конференции КСУТ.

;Доктрина:Организация голосить ся до продовжѣня традиций КСУТ и цѣлком ся базуе на комунистичной доктринѣ, же Русины не екзистують, а то е лем стара назва Украинцьох. Але волять не упоминати авторох той доктрины. В повности подтримують и пропагують политику Украины, працують в контактѣ з ей амбасадов  в Словакии.

;Закладателѣ:Первый предсѣдник Централной рады СРУСР быв Микола Гиряк (1990–1992), подпредсѣдник ЦР СРУСР — М.&nbsp;Бобак.

;Пресовый орган:Официалным пресовым органом СРУСР е новинка *Нове життя*, яка была перебрана од КСУТ (выходила од року 1951). Первым редактором в роках 1990–1991 быв Александер Зозуляк. 

;Контакт:Ústredná rada ZRUSR

:Požiarnická 17

:08108 Prešov Slovakia

:tel., fax +421 51 77 33 008

## Жерела и одказы
* ***Краєзнавчий словник русинів-українців. Пряшівщина.*** Упорядник Федір Ковач. — Пряшів: СРУСР, 1999.  (по украинскы)
*

## Референции

Катеґорія:Организации в Словакии
Жупа Угоча

**Жупа Угоча**,  *Comitatus Ugotsensis*,  *Ugocsa vármegye* — административно-териториална часть историчного Мадярского кральовства. Днесь векша часть жупы належить Украинѣ, а менша — Румынии.

## География
Територия жупы переважно ровинна. В ей западной части, де середнѣ высоты 120–130&nbsp;м н.м., зачинать ся Велика дунайска нижина. Найвекша рѣка Угочи, Тиса, роздѣлять жупу на двѣ части. На правом березѣ Севлюшскы горы поднимають ся до 878&nbsp;м н.м., а их найзападнѣйша Чорна Гора (368&nbsp;м н.м.), на котрой стоять руины стародавного Угочанского замка, высить ся над Севлюшом, главным городом жупы. На лѣвом березѣ горске пасмо Аваш досягуе 827&nbsp;м н.м. Еще двѣ векшы рѣкы течуть на сѣверѣ и на югу  жупы: одповѣдно Боржава и Тур, их берегы мѣстами мочаристы. Сосѣдны жупы: Берег Мараморош, Сатмар.
 
## История
;Зачаткы жупы:До конця XII. стороча територия приналежала ку кральовскому лѣсному ревиру. Первы просперуючы села около Тисы основали Сасы, котрых покликав Гейза II. (1141–1162). По часѣ Бейла III. (1172–1196) уже послав на тоту невелику, але добрѣ оселену територию свого справника (ispán). Славянскы осадникы зачали ся появляти в конци XIII. стороча (Verbőc – Вербовець), але так, як и Сасы, помадярили ся. Подля легенды, славне гесло *[[Ugocsa non coronat]]* родило ся уже в року 1505 на соймѣ жупы, подля документалных свѣдчень, то было в року 1635 або 1722. Селяне Угочи были участниками гуситского повстаня (1437–1438), селянской войны (1514).

:Въедно з колонизациев Угочѣ сформовала ся и церковна штруктура: з року 1301 походить упоминка о угочанском деканатѣ, чий декан *Деметер* быв викарьом ардялского епископа.
;Конець жупы:В зачатку мая 1919 вшитка територия Руськой Крайны была окупована чешскым и румынскым войском. Мадярска администрация, а з ньов и жупы были зликвидованы. Передачи Руськой Крайны в Чехословакию дав правну основу Сен-Жерменскый мирный договор (10. септембер 1919) и Трианонскый мирный договор (4. юн 1920). 

## Обывательство
Обывательство в року 1910 было 75&nbsp;461 особ, з того:

## Жерела и одказы
* Komáromi András: *Ugocsa vármegye keletkezése.* — Budapest: Magyar Tudományos Akadémia, 1896 
* *Révai nagy lexikona*. Révai Testvérek Irodalmi Intézet Részvénytársaság, Budapest. 18. köt. 1925.
* Исламов Т.М., Пушкаш А.И., Шушарин В.П. (ред.): *История Венгрии*. Том 1. — Москва: Наука, 1971
* Пушкаш, Андрей. Цивилизация или варварство. Закарпатье 1918–1945. Институт славяноведения РАН. — Москва: Издательство «Европа». 2006. 

## Референции

Угоча
Моралность

**Моралность**,  *morális* *моралный*, од *mores* *звычаи* — една зоз форм сполоченской свѣдомости; система поглядох и представ, норм и цѣнностей, котры регулують справованя ся людей.

Моралность сповнять тыж познавчу, цѣнностну, выховну функции. Зложками моралности суть:
*моралне поступованя (чины, справованя ся чоловѣка); 
* моралны одношѣня;
* морална свѣдомость. 
Нормы и принципы моралности, моралны идеалы, чутя складують ся на систему моралности, котра дефинуе
животну позицию конкретного социалного сполоченства або индивида, ориентуе их во свѣтѣ цѣнностей.

## Жерела и одказы
* **Семен Гончаренко**: Український педагогічний словник. — Київ: Либідь, 1997. — 376 с.

## Референции
Верш

**Верш**,  *versus* *линия, шорик* — ритмичный ряд в литературном 
вытворѣ; умѣлецке дѣло, организоване подля правил версификации.

**Вершованя (версификация)**,  *versificatio*, од *versus* *верш* +
*facere* *робити* — организация умѣлецкого выслову, основана на черяню ритмичных и звуковых единиць.

## Жерела и одказы
* **Білоус П. В.**: *Вступ до літературознавства* — Київ: Академія, 2011 

## Референции

Катеґорія:Поезія
Августин Йенковскый

**Августин Йенковскый** (*&nbsp;18. октобер 1833, Сачуров, Окрес Воронов, Мадярске кральовство – †&nbsp;22. януар 1923, Салдобош, Хустскый округ, Чехословакия)&nbsp;— священик, вынаходник з Подкарпатской Руси.

Абсолвовав гимназию в Кошицях и духовну семинарию в Унгварѣ. Од року 1860 священиком в парохиях  грекокатолицкой Мукачовской епархии: Пириче, Нѣрпилиш (днесь Гайдудорогска епархия), пак Бобовище, Ракошино, од року 1880 Салдобош.

В року 1873 придумав жатку-сноповязачку, котрой идею не удало му ся реализовати, а пак была она украдена и реализована в Америцѣ. Сконштруовав понад 10 розличных машин.

Йенковскый быв скромный, розважный, терпезливый и добродушный чоловѣк. Великый ремеселник быв. В Салдобошу зачав держати пчолы и красны грошѣ заробляв из медом, котрого за сезону выпродуковав ай 2,5&nbsp;тоны. 

Про пчоларьох сконштруовав шпециалны рамкы до улия, за котры достав диплому в року 1892 на выставцѣ в Будапештѣ. За свои вынаходы в року 1893 Енковскый достав велику золоту медалию и титул честного дописного члена Парижской Академии техничных вынаходох.

В Стебльовцѣ заховала ся хыжа, в котрой бывав Августин Йенковскый, а на сельском теметовѣ и его гроб. Вдякы своей ремеселной наданости доставав зоз газдовства добры грошѣ, котры выхосновав на доброчинность и дары: в Салдобошу прикупив селянам толоку и лѣс, а в Унгварѣ на катедралу закупив и дав змонтовати орлой, котрый фунгуе доднесь. 

## Жерела и одказы
* 
* 
* 
* 
* **Ярослав Бланар**: Подкарпатськый вынаходник Авґустин Єнковський // Отцюзнина, выпуск №10, октовбер 2018, сс.&nbsp;21–22. (по русинскы)
:
* 
 
## Референции

Катеґорія:Вынаходници
Епископ

**Епи́скоп**,  *ἐπίσκοπος* *дозираючый* од *ἐπί* *на, при* + *σκοπέω* *позираю*»;  *episcopus* в Христианской Церкви — высша духовна особа церковно-административной териториалной единицѣ.

Епископ (в католицтвѣ — бискуп) рядить церковно-административну единицю (епархию, диецезию) на конкретной географичной територии, зато еще в первых сторочах екзистованя Церкви епископох называли за мѣстом их престола, напримѣр Ириней Лионскый, епископ Лиона, Поликарп Смирнскый, епископ Смирны и Малой Азии.

Подля иерархии епископы ся дѣлять од IV. стороча на патриархох, митрополитох (часть из них носить титул архиепископа од  *ἀρχι-* *главный, старшый*) и просто епископох.

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.  
* ***Краєзнавчий словник русинів-українців. Пряшівщина.*** Упорядник Федір Ковач. — Пряшів: СРУСР, 1999.  

## Референции

Катеґорія:Єпіскопы
Катеґорія:Церковны титулы
Сачуров

**Сачуров** — село в Словакии в окресѣ Вранов над Топльов Пряшовского края.

## История
Перва писомна упоминка о селѣ походить зоз 1399 року.

В року 1769 выставленый римокатолицкый костел в штилу позднього барока, а в року1709 — грекокатолицка церква.

Подля географичного словника Елека Фейньеша в року 1851 село Сачуров было русинско-словацке, в сучасности е але доцѣла пословачене.

## Обывательство

Зо штатистик року 2001 выплывать, же село е переважно словацке и католицке.
;Подля народности:
* Словаци — 88,07 %,
* Ромы — 10,30 %,
* Чехы — 0,10 %,
* Мораване — 0,05%
* Русины — 0,05%
* Украинцѣ — 0,05%
* Иншы — 1,38 %.
;Подля вѣры:
* католици — 50,0 %,
* грекокатолици — 34,76 %,
* протестанты (евангелици) — 0,41 %
* протестанты (гуситы) — 0,05 %
* православны — 0,61 %
* Атеисты — 12,59 %
* Иншы — 1,58%

## Вызнамны родаци и обывателе
* Августин Йенковскый (1833–1923), священик, вынаходник, меценаш 

## Жерела и одказы
* **Fényes Elek**: Magyarország geographiai szótára, mellyben minden város, falu és puszta, betürendben körülményesen leiratik. Pest: Fényes Elek. 1851.
:
* 
* 
* 

## Референции

Катеґорія:Населены пункты Словакии
Епархия

**Епархия**,  *ἐπαρχία часть, область* — церковно-административна единиця, територия, справована епископом в Православной и Грекокатолицкой Церквах.

До IV. стороча в Старовѣкой Греции и Римѣ епархиями называли ся провинции, а их администраторы называли ся епархами. Церковь тоту назву перебрала з подобным вызнамом.

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.  
* ***Краєзнавчий словник русинів-українців. Пряшівщина.*** Упорядник Федір Ковач. — Пряшів: СРУСР, 1999.  

## Референции

*
Катеґорія:Административны единицѣ Церкви
Стебльовка

**Стебльовка**, до року 1947— *Салдобош*,  *Szaldobos* — село в Хустском районѣ Закарпатской области, центер сельской рады. Через село проходить автодорога Ужгород – Хуст – Ясѣня, и желѣзнична линия Батьово – Солотвино, заставка Стебльовка.

## Полога
Лежить о 16&nbsp;км на юговосток од районного центра Хуст, на правому березѣ рѣчки Тисы.

;Сельска рада 
:СТЕБЛІВСЬКА СІЛЬСЬКА РАДА
:Хустський район, Закарпатська область
:вул. Салдобошська, 155, с.Стеблівка, 90451, тел.: (03142) 69-26 1
Сельской радѣ подряджене село Крайниково.

## История
Перва упоминка о селѣ походить з року 1389, (Zaldobos), назва села утворена од мадярского диалектного *száldob* “*липа*”, село зачаточно было мадярске, але по часѣ обрусинило ся; украинска назва *Стеблівка* спродукована методом «народной етимологии» од *szál* “*стебло*”.

В року 1930 в Салдобошу жили 1898 особ, з того Русины — 1749, Евреи — 97, Мадяре — 28, Чехы и Словаци — 8, Нѣмцѣ — 1, чужоземцѣ — 15. Была русинска школа (6 клас).

Украинска доба села зачала ся 23. октобра 1944 з приходом 17. гардового корпуса Червеной армады. За тот час была збудована середня школа, 500 новых будинкох, заасфалтованы улицѣ.

## Днешность
29. августа 1994 згорѣла найстарша архитектурна памятка — готична деревяна церковь Роздва Богородицѣ з року 1634. В селѣ е повна середня школа (232 ученикы в року 2010), школка, дом културы, амбуланта. Закрыли ся, фунговавшы в добѣ УССР, филиалка Хустской обувной фабрикы, дом служб,  одежный цех.  8. юла 2011 сельска рада затвердила заставу и герб села.

## Вызнамны особы села
* Августин Йенковскый (1833–1923), священик, вынаходник, меценаш.

## Интересны факты
В селѣ е буволяча фарма, де окрем найвекшого в Украинѣ стада буволох держать еще иншы заникаючы виды. 

## Жерела и одказы
* **Sebestyén Zsolt**: Máramaros megye helységneveinek etimológiai szótára. Bessenyei könyvkiadó. Nyíregyháza, 2012. 
* **Достал, Ярослав**. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014. 
* 
* 
* **Тронько П.** и др. (ред.) *Історія міст і сіл України. Том 7. Закарпатська область.* К. 1969.
* 
* 

## Референции

Катеґорія:Населены пункты Украины
Катеґорія:Населены пункты Закарпатской области
Парохия

**Парохия**, або **фарность**, **фара**, од   *παροικία* (*παρά «близь» + οἶκος «дом»*) — в Православной и Грекокатолицкой Церкви основна церковно-административна единиця, самосправна комунита або церковный округ, котрый мать властный храм з его вѣрниками и духовныма особами. 

Парохия мать статус правной особы. Часто при парохии фунгуе недѣльна школа або школа катехизации. Вопросы газдовства и доброчинности в парохии належать ку компетенции старосты, котрого мать выбрати громада и благословити епископ. 

Администратором парохии е **парох** (**фарарь**), вѣрникы парохии суть парохиане (фарници). Даколько парохий суть злучены до едного благочиния (деканата), котре ся справуе благочинным (деканом), котрому суть парохы административно подряджены.

## Жерела и одказы
* **Давыдов И. П.**: Благочиние. Благочинный. // Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус) С. 172.
* **Несмиянова О. В., Семанов А. М.**: Приход. // Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус) С. 1011.
* 

## Референции

Катеґорія:Административны единицѣ Церкви
Ернев Рубик (вызнамы)

Тот роздѣл Википедии мать даколько статей з подобнов назвов:
* Ернев Рубик, авиаконштруктер
* Ернев Рубик — вынаходник просторовых головоломок
* Ернев Золтан Рубик, музикант
Ернев Золтан Рубик (музикант)

**Ернев Золтан Рубик** (по мадярскы *Rubik Ernő Zoltán*, *&nbsp;26. децембра 1981, Будапешт) — се мадярскый музикант и композитор, сын Ернева Рубика, вынаходника, познатого во свѣтѣ его просторовыма головоломками, внук Ернева Рубика старшого, авиаконштруктера.

Од 10-рочного вѣку одберав науку гры на пиано од приватного учителя. По закончѣню гимназии зоз ориентациев *[[англицкый язык]] + [[информатика]]* (2000) учив ся в Музичной школѣ Ференца Еркела (1998–2004) на фаху джез-пиано и в Музичном училищу и конзерваторию Бейлы Бартока (2000–2004), в року 2011 абсолвовав композиторскый курз на Универзитѣ музичного умѣня Ференца Листа. 

Створив властный орхестер  ***rubik.erno.quintet***, котрый грать импровизованый джез, електронну музику, импровизовану мѣшанку гук-музыкы и поп-музикы. В року 2012 награли дебютовый CD зоз назвов ***Plasms***.

## Референции

Катеґорія:Композіторы і музиканты
Ернев Рубик, авиаконштруктер

**Ернев Рубик** (; *&nbsp;27. октобра 1910, Пьештяны,  Мадярске кральовство – †&nbsp;13. фебруара 1997, Будапешт)&nbsp;— мадярскый авиаконштруктер, вынаходник, пилот. 

## Биография
;Штудии:Отець будучого авиаконштруктера безвѣстно пропав в Первой свѣтовой войнѣ на русском фронтѣ в року 1915, мати зостала сама з трьома малыма дѣтми. В року 1918, коли Пьештяны занимало чехословацке войско, утѣкли и  много мѣсяци жили в вагончику яко бездомны утѣченцѣ. Мати заробляла яко шивкыня и лем з великов бѣдов могла дати выучити дѣти. Уже в зачаточной школѣ в Словацком Комловшу учителька стямила наданость дѣтины, и яко военный сирота и добрый ученик достав ся путьом конкурзу до уставу военных сирот во Вацу. В року 1929 з выникаючым успѣхом склав матуру на тамошной Пиаристичной интернатной гимназии. Доставши социалну штипендию, записав ся на инженерну факулту Будапештской технично-економичной универзитѣ, де од зачатку быв активным участником шпортового аероклуба.  

;Карьера:В року 1934 склав екзамен пилота. Од року 1935 — помочный професор на Будапештской технично-економичной универзитѣ, од року 1949 — ведучый конштрукчной канцеларнѣ *Всемадярского летецкого сполку (Országos Magyar Repülő Egyesület)*, де розробив цѣлу серию моторовых и плахтовых летадел, од року 1961 — фахман на Министерствѣ транспорта и пошты, а од року 1967 радник сполочности Malév (Мадярскы воздушны линии). В року 1963 вызнаменаный Кошшутовов наградов.

;Родина:Отець Ернева Рубика, вынаходника просторовых головоломок, дѣдо Ернева Золтана Рубика, музиканта.

## Референции

Катеґорія:Инженеры
Катеґорія:Вынаходници
Катеґорія:Пилоты
Словацкый Комловш

**Словацкый Комловш**,   *Tótkomlós* — мѣстечко в жупѣ Бикиш в юговосточной Мадярщинѣ.

Статус вароша придѣленый Президентом републикы  1. новембра 1993.

## Обывательство
Найвекшы локалны меншины, словацка и ромска, мають народностны самоуправы. Зложѣня обывательства подля списованя з року 2011 было таке (якоже мож было голосити ся ку двом народностям, сума довъедна може быти над 100).

## Вызнамны родаци
* Янош Янко (1833–1896), малярь
* Жужа Дюркович (1929), актерка, честна варощанка  
* Пал Завада (1954), писатель, социолог, честный варощан

## Жерела и одказы
* 

## Референции

Катеґорія:Населены пункты Мадярьска
Алпинизм

**Алпинизм**, або **алпинистика** — вид шпорта, выхаджаня на тяжкодоступны горскы вершины.

Первы алпинистичны клубы взникли в серединѣ XIX. стороча. Меджинародна уния алпинистичных  асоциаций
(IUAA —  Union Internationale des Associations d’Alpinisme) основана в року 1932. В сучасности до ней входять 90 членскых организаций зоз 69 держав.

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.  
* 

## Референции

Катеґорія:Шпорт
Окленд

**О́кленд**,  *Auckland*,  *Tāmaki-makau-rau* — найвекшый город Нового Зеланду з обывательством около 1&nbsp;415&nbsp;550 особ (2013), што выносить около третины обывательства державы.

## Полога
Окленд лежить в сѣверной части  Сѣверного острова, на шии, котра споюе полуостров Окленд з основнов частьов Сѣверного острова.

## Економика
Великый пристав на Тихом океанѣ, накладовый оборот 15,4&nbsp;млн. тон (1983). Меджинародне летиско. Важный промысловый центер, де ся выраблять около третины промысловой продукции державы. Конарѣ: машинарство (транспортне, земледѣлске, електротехничне), обрабляня металох, хемичный, текстилный, скорарско-обувный, потравиновый (переважно молочный и мясный) промысел.

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 

## Референции

## Галерия

Auckland Waterfrt.jpg|Центер города
Auckland airport international terminal.jpg|Меджинародне летиско


Катеґорія:Населены пункты Нового Зеланда
Шерпове

**Шерпове**, самоназвов *шарxомбо* — народ в Непалу (100&nbsp;000 особ) тай Индии (15&nbsp;000 особ). Подля списованя 2011 в Непалу число Шерпох было 112&nbsp;946 особ.

## Ареал
Жиють на границѣ зоз Тибетом во высокогорю компактныма групами: в долинах Ликху-Кхола, Кхимти-Кхола до верхного току рѣкы Сун-Коси, в долинѣ Инукху-Кхола и на сѣверовосток от долины Катманду, даколько окремых сел лежить по рѣцѣ Арун, колония екзистуе в Дарджилингу (Индия).

## Етногенеза и етноним
Поважуе ся, же мигровали зоз Тибета в XVI. сторочу. Етноним *Шерпа*, або *Шарва*, што ближе ку высловности, означать “восточны люде” в языку Тибетян, так и самоназва, до котрой входить зложка *шар*, што в языку Тибетян означать“восток”.

## Занятя
Традичны занятя — земледѣлство и горске скотарство. Културы: пшениця, ярець, кромплѣ, татарка. Файты быдла: овцѣ, якы, дзо (мѣшанка яка и быка). Торгують зоз быдлом, вовнов, маслом, твердым сыром. Ремесла: ткацтво, лозоплетѣня, древорѣзба.

Од XX. стороча велика часть добрѣ зароблять як носичѣ и проводырѣ,  в алпинистичных експедициях, а тыж як властникы новых, по европскы зарядженых готелох про туристы и алпинисты. Хоть Шерпы генетично адаптованы про высокогорскы выправы, до того часу они не лѣзали на околичны верхы, поважуючи их за бывалище Богох. Теперь, коли алпинистика стала ся их средством заробку, они и дале мають глубокый решпект ку горам и усилують ся удержати чужинцьох од знечестованя и засмѣчованя гор, од забиваня звѣрины и спальованя смѣтя, што по их представам може накликати гнѣв Богох.

## Жерела и одказы
* **Бобылёва О. Н.: Шерпа** //Народы и религии  мира:  Энциклопедия / Гл. ред. В. А. Тишков, Редкол.: О. Ю. Артемова, С. А. Арутюнов, А. Н. Кожановский и др. — М.: Большая Российская энциклопедия, 1999. - 928 с: ил.  С.&nbsp;642.
* 
* 

## Референции

Катеґорія:Народы і етніка
Золтан Шолтес

**Зо́лтан Шо́лтес** (*&nbsp;21. юл 1909, Прикопа, жупа Унг, Мадярске кральовство – †&nbsp;16. децембер 1990, Ужгород, Закарпатска область, Украина)&nbsp;— подкарпатскый грекокатолицкый священик и малярь. Заслуженый умѣлець УССР (1975).

## Биография
### Школы
Походив з родины сельского учителя. 

По закончѣню гимназии в Ужгородѣ (1929) учив ся в духовной грекокатолицкой семинарии (1929–1933). Въедно з духовнов науков навщѣвляв годины в *Публичной школѣ мальованя* Й. Бокшая и А. Ердели. В року 1933 мав свою перву персоналну выставку. 
### Духовна служба
В року 1933 быв рукоположеный в духовный чин и прияв службу священика в Ужку (1933-1939). Мальовне горске село в часѣ его службы зажило славы «Барбизона» подкарпатской школы малярства: ту зберали ся его учителѣ и колегы мальовати пейзажы и жанровы сцены.

В роках 1939–1942 служив капланом церкви в Севлюшу, в роках 1942–1947 — парохом в Турици. В року 1947 зачали ся репресии против Русинской грекокатолицкой церкви, котру совѣтска влада рѣшила зликвидовати; грекокатолицкый священик мусѣв стати ся православным, або лишити ся службы. Отець Золтан выбрав друге и пошов робити столярьом на Ужгородскый фурнирово-мебльовый комбинат (1947–1952).
### Путь в малярствѣ
Непослушность дожадованю влады была великым ризиком и грозила каров, але Золтан Шолтес на тот час быв уже членом Сполку малярьох Чехословакии (од 1938), Мадярщины (од 1939) и СССР (од 1945) и цѣлком оддав ся малярству, заробляючи на живобытя яко роботник в ночных змѣнах. Официално быв вызнаный владов аж в рокы хрущовского помягку и достав званя *Заслуженый умѣлець Украины*, коли рядом своих образох, намальованых в духу соцреализму, указав свою повну лоялность (1975).

## Творба

В зачатку своей малярской творбы пробовав силы и в жанрѣ портрету. В том жанрѣ мав успѣшны образы: *Голова старця* (1928); *Старый* (1931); *Портрет селянина з пипов* (1932). Але дале утвердив ся в жанрѣ пейзажу. 

Золтан Шолтес заняв мѣсто едного з ведучых подкарпатскых пейзажистох, продовжуючи реалистичну манѣру свого учителя Й.&nbsp;Бокшая. найхарактернѣйшым про нього е споѣня епичного и лиричного. Майже в кождом его образѣ давать ся чути творива людска сутность, и кедь самого чоловѣка на образѣ и не видиме.

Золтан Шолтес тѣшив ся великой авторитѣ у своих колег, хоть и не была му дана можность заняти належне йому мѣсто в сполоченском животѣ через агресивный атеизм совѣтского режима.

Надгробный памятник на ужгородском теметовѣ *Калвария* выготовив Михайло Белень.

## Жерела и одказы
* **Небесник І. І.** Шолтес Золтан Іванович //Енциклопедія Закарпаття. Визначні особи ХХ століття. Закарпатський осередок НТШ. Під наук. ред. Довганича О.Д. — Ужгород: «Гражда», 2007 — 400 c.   С.&nbsp;378.
* **Павленко Г.В.** Діячі історії, науки і культури Закарпаття. Малий енциклопедичний словник. Ужгород, 1999.  Сс.&nbsp;186–187.
* **Поп, Иван.** Шолтес Золтан. //Энциклопедия Подкарпатской Руси. — Ужгород: Изд-во В.Падяка, 2001. — 431 с.   Сс.&nbsp;412–413.
* 
* 

## Референции

Катеґорія:Русиньскы малярї
Епос

**Епос**, або **епопея** од  *έπος, epos “слово, росповѣдь”* —  род литературы, про якый суть характерны россяглость умѣлецького зображѣня реалиты, сюжетность, росповѣдность, притомность характерных постав, через чины котрых роскрывать ся динамика зображованого. Аристотел означать епос як «росповѣдь о подѣи, о дачом окремом од себе», протикладом епоса е лирика, як росповѣдь о своем внуторном свѣтѣ.

Зачаточно ишло о поезию, епопеев называли героичну поему, котра была главным и найдавнѣйшым жанром у вельох народох. Примѣром суть *Илиада* и *Одисея* в Старовѣкой Греции або *Слово о полку Игоревѣ* у давных Славянох. Авшак в сучасности тото понятя вышло не лем за границѣ поезии, але и за границѣ литературы, и поуживать ся дотычно малярства, театру тай иншых видох умѣня, зображуючых реалиту.

## Жерела и одказы
* **Білоус П.**: Термінологічний словник. //Білоус П. В.:  Вступ до літературознавства: навч. посіб. — Київ: ВЦ «Академія», 2011. — 336 с. —  — сс. 316-330. 
* **Літературознавча енциклопедія** / y двох томах / Авт.-уклад. Ю. І. Ковалів. — К: ВЦ «Академія», 2007. (Енциклопедія ерудита).  Том 1 — 608 с.  (т. l)

## Референции

Катеґорія:Поезія
Катеґорія:Литературны термины
Катеґорія:Литературны жанры
Метры над морьом

**Метры над морьом** суть единицьов мѣряня абсолутной вышкы даякой точкы на поверху Землѣ. Куртанка про тоту единицю мѣры — **м**&nbsp;**н.**&nbsp;**м**. Якоже перве “**м**” означать метер, единицю довжкы с системѣ SI, точку за ним не кладеме.

Вышка односно уровня моря — конвенчне понятя, понеже уровень моря зависить од вельо факторох и не е стабилный.

Вышку точкы над уровньом моря поважують за позитивну, а низшу од уровня моря — за негативну. Найвысша сухоземска точка на Земли — Монт Еверест в Гималаях мать вышку 8848&nbsp;м&nbsp;н.&nbsp;м, вышка найнизшой точкы — берегох Мертвого моря в Израелу е -417,5&nbsp;м&nbsp;н.&nbsp;м.

## Жерела и одказы
* 
* 

## Референции

Катеґорія:Геодезия
Катеґорія:Географична терминология
Марокко

**Марокко** (араб. المغرب‎ аль-Магріб, бербер. ⴰⵎⵓⵔ ⴰⴽⵓⵛ, фр. Maroc), офіціальна назва — Корольо́вство Маро́кко (араб. المملكة المغربية‎‎ аль-Мамля́кату ль-Магрібíя, бербер. ⵜⴰⴳⵍⴷⵉⵜ ⵏ ⵍⵎⵖⵔⵉⴱ Тагльдіт н лмгріб, фр. Royaume Du Maroc) — держава на крайньому западі Сїверної Африкы. Столица — Рабат. Омыває ся Середньоземньым морьом на сївері, и Антлантичным океаном на западі, межує з Алжиром на востоці, и Мавританійов на юзі. В узкуй морськуй смузі, што роздїлят Марокко и Іспанію, помежи двома краинами находятся спорні анклавы, а именно Сеута, Мелілья тай другі островы.

## Происхоженя назвы
Повноє арабськоє имня *al-Mamlaka al-Maġribiyya* товмачит ся як «Западноє Корольовство», часто хоснує ся курта назва *al-Maġrib* (Запад).

Назва «Марокко» происходит уд іспанського «Marruecos», портуґальського «Marrocos», середньовічного латинського «Morroch», што створена уд назвы товгдышньої столицї Marrakesh (Марракеша). Назва «Маракеш», у свуй шор, происходит из берберського и дословно означає «Земля Бога».

*
Тростянець (Раховскый район)

**Тростяне́ць** — село в Раховском районѣ Закарпатской области Украины, до року 1947 — приселок села Квасы.
 
## Сельска рада
Село административно входить до Квасовской сельской рады. 
Адрес: 
:Квасівська сільська рада
:90640, Закарпатська обл., Рахівський р-н., с.Кваси, 158, тел. 3-24-18 

## Одказы
* 
* 

## Референции

Катеґорія:Населены пункты Украины
Катеґорія:Населены пункты Закарпатской области
Уровень моря

**Уровень моря** — конвенчна границя меджи атмосферов и Свѣтовым океаном, односно котрой ся вымѣрюють вшиткы вышкы гор, терену и другых геодезичных объектох а тыж и морскы глубкы.

## Колысаня уровня моря
Причина поуживаня в мѣряню конвенчного уровня, е така, же в хотьякой приморской локалитѣ реалный уровень моря непрестанно ся мѣнять од приливох и одливох моря, атмосферичного притиску, вѣтру. За довжы периоды мѣнять ся зо змѣнов климы. В XX. сторочу уровень Свѣтового океана каждорочно поднимав ся на около 1,2&nbsp;мм, а в дакотры роках и вецей, напримѣр, в роках 1946–1956 аж на 5,5&nbsp;мм рочно. 

## Середний уровень моря
Жебы достати стабилнѣйшы  и поровнателны резултаты, мѣряють уровня моря в даной локалитѣ, вырахованы яко середны подля каждогодиновых мѣрянь за даякый интервал часу (день, мѣсяць, рок або многорочны). Якраз середны многорочны уровнѣ суть основов, од котрой ся мѣряють глубкы моря и сухоземскы вышкы. Середны уровнѣ розличных мори и океанох, а тыж розличных мѣст едного моря або океану не суть тотожны. Напримѣр при западных берегах уровни суть высшы, як при
восточных.

Так намѣряны середны многорочны уровнѣ примѣрно тотожны з поверхностьов т.&nbsp;зв геоида, имагинарной фигуры Землѣ, котра дефинована не лем на поверху Свѣтового океана, але и под сухоземныма териториями. Неточность той фигуры може сягати ±100&nbsp;м. Через то на векшу точность мѣряня поуживають коректовану фигуру квазигеоида, котра  на поверху Свѣтового океана тотожна з геоидом, на низинных сухоземных теренах мать неточность даколькых центиметрох, а в горах — до ±2&nbsp;м.

## Базовый уровень моря

Уровень моря служить в геодезии и картографии як основа на мѣряня высокости природных и штучных объектох. Исторично склали ся окремы системы мѣряня высокости, котры ся базують на уровни моря, найблизшого ку державѣ, заклавшой систему. Якоже уровни розличных мори не суть тотожны, вшиткы вышкы, намѣряны односно базового уровня моря суть поуживателны лем в границях властной системы. В Австро-Мадярщинѣ мѣряня высокости базовало ся на уровни Ядранского моря во Фиуме (Триестѣ). По Другой свѣтовой войнѣ векшина восточноевропскых  держав перешла на базовый уровень Балтицкого моря, на старой базѣ зостали лем Австрия и Югославия. Якоже базовый уровень Балтицкого моря о 388,6&nbsp;mm низшый, тот переход потребовав велику корекцию задокументованых вышок. 

## Жерела и одказы
* **MARŠÍKOVÁ, Magdalena; MARŠÍK, Zbyněk**. Dějiny zeměměřictví a pozemkových úprav v Čechách a na Moravě v kontextu světového vývoje. Praha: Libri, 2006.  Kapitola 1.2.4 Nivelační sítě, s. 30–35. 
* **Білецький В.С.** (ред) Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, — 2004. Том 1. 
* **Трёшников А.Ф.** (ред.)  Географический энциклопедический словарь: Понятия и термины. /Гл. ред. А. Ф. Трёшников. — М.: Сов. энциклопедия, 1988.— 432 с. 
* 

## Референции

Катеґорія:Геодезия
Катеґорія:Географична терминология
Катеґорія:Океанография